CELEX: 32013D0795
Language: sl
Date: 2013-12-19 00:00:00
Title: 2013/795/EU: Izvedbeni sklep Komisije z dne 19. decembra 2013 o obvestilu Združenega kraljestva o ukrepih, ki jih namerava sprejeti v skladu s členom 9(2) in (3) Direktive 2009/45/ES Evropskega parlamenta in Sveta o varnostnih predpisih in standardih za potniške ladje (notificirano pod dokumentarno številko C(2013) 9225)  Besedilo velja za EGP

21.12.2013   
            
            
               SL
            
            
               Uradni list Evropske unije
            
            
               L 349/107
            
         IZVEDBENI SKLEP KOMISIJE
   z dne 19. decembra 2013
   o obvestilu Združenega kraljestva o ukrepih, ki jih namerava sprejeti v skladu s členom 9(2) in (3) Direktive 2009/45/ES Evropskega parlamenta in Sveta o varnostnih predpisih in standardih za potniške ladje
   (notificirano pod dokumentarno številko C(2013) 9225)
   (Besedilo v angleškem jeziku je edino verodostojno)
   (Besedilo velja za EGP)
   (2013/795/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (1) ter zlasti člena 9(4) Direktive,
   ob upoštevanju naslednjega:
   
               (1)
            
            
               Direktiva 2009/45/ES določa enotno raven varnostnih zahtev za potniške ladje, ki opravljajo notranje potovanje, ne glede na zastavo, pod katero plujejo.
            
         
               (2)
            
            
               Člen 9(2) zgoraj navedene direktive dovoljuje državam članicam, da sprejmejo ukrepe, ki dovoljujejo enakovredne nadomestitve pravil, zajetih v Prilogi I k Direktivi, če so takšne enakovredne nadomestitve vsaj tako učinkovite, kakor taka pravila, in če zanje velja postopek iz člena 9(4).
            
         
               (3)
            
            
               Člen 9(3) zgoraj navedene direktive dovoljuje državam članicam, da sprejmejo ukrepe, s katerimi so ladje izvzete iz nekaterih posebnih zahtev, če raven varnosti ni zmanjšana in po postopku iz člena 9(4).
            
         
               (4)
            
            
               Člen 9(4) določa, da mora država članica, ki uporabi določbe člena 9(2) in (3), obvestiti Komisijo o ukrepih, ki jih namerava sprejeti, vključno s tistimi podrobnostmi, ki so potrebne za potrditev primernega vzdrževanja ravni varnosti. Če je po postopku iz člena 11(2) v šestih mesecih od uradnega obvestila odločeno, da ukrepi niso upravičeni, se od navedene države članice zahteva, da spremeni predlagane ukrepe ali jih ne sprejme.
            
         
               (5)
            
            
               Združeno kraljestvo je 17. februarja 2011 Komisiji poslalo prvo obvestilo o nacionalnem ukrepu glede izjem in enakovrednih nadomestitev zahtev direktive za potniške ladje, ki opravljajo notranja potovanja, v skladu s členom 9(2) in (3) Direktive 2009/45/ES. Komisija je 25. marca 2011 zahtevala dodatne tehnične podrobnosti in pojasnila o predlogu Združenega kraljestva.
            
         
               (6)
            
            
               Združeno kraljestvo je 19. marca 2013 ponovno poslalo obvestilo o nacionalnem ukrepu, ki zagotavlja 21 enakovrednih nadomestitev in izjem v skladu s členom 9(2) in (3) Direktive 2009/45/ES. To obvestilo nadomešča obvestilo z dne 17. februarja 2011 in obravnava zlasti tehnične in operativne alternative zahtevam direktive glede posebnih potreb malih potniških ladij, ki opravljajo prevoze ob obali Združenega kraljestva.
            
         
               (7)
            
            
               Komisija je 12. junija 2013 zahtevala dodatne informacije in pojasnila glede prošnje za izjeme in enakovredne nadomestitve. Komisija je navedla, da se obdobje šestih mesecev iz člena 9(4) Direktive, ki se začne z dnem prejetja prvega obvestila, ustavi do prejetja vseh informacij, potrebnih za dokončanje analize. Združeno kraljestvo je odgovorilo 13. julija 2013. Predstavniki Komisije, Evropske agencije za pomorsko varnost (EMSA) in organov Združenega kraljestva so na srečanju 23. septembra 2013 dodatno preučili podrobnosti tega kompleksnega obvestila.
            
         
               (8)
            
            
               1. oktobra 2013 se je Združeno kraljestvo odločilo, da umakne 11 prvotnih izjem/enakovrednih nadomestitev. Združeno kraljestvo je prav tako posodobilo preostale izjeme/enakovredne nadomestitve in pojasnilo pogoje opravljanja potovanj, za katera bi se uporabljale zahtevane izjeme.
            
         
               (9)
            
            
               Komisija meni, da je devet zahtevanih izjem/enakovrednih nadomestitev upravičenih in da zanje ne velja postopek iz člena 11(2) Direktive 2009/45/ES.
            
         
               (10)
            
            
               Preostala prošnja se nanaša na zahtevo v skladu s pravilom III/2.1 iz Priloge I k Direktivi 2009/45/ES o „zagotovitvi reševalnih splavov“. Ta ukrep vključuje predlog za izjemo in enakovredno nadomestitev. Združeno kraljestvo prosi, da plovilom razreda C in D, ki so krajša od 24 metrov, opravljajo potovanja izključno v ugodnih vremenskih pogojih in samo podnevi in poleti ter ki prevažajo največ 130 oseb, ni potrebno izpolnjevati zahteve iz pravila III/2.1. Združeno kraljestvo predlaga enakovredno nadomestitev tega pravila, in sicer da bi bile te potniške ladje opremljene z reševalnimi splavi za 100 % oseb na krovu in plavajočimi napravami za 20 % oseb na krovu.
            
         
               (11)
            
            
               Komisija meni, da ta preostala prošnja za oprostitev plovil razreda C in D, ki so krajša od 24 metrov, od izpolnjevanja zahteve v skladu s pravilom III/2.1 iz Priloge I k Direktivi 2009/45/ES o „zagotovitvi reševalnih splavov“ ne more biti sprejeta. Združeno kraljestvo ni dokazalo, da pri predlaganih obratovalnih pogojih varnost plovil, ki opravljajo potovanja v ugodnih vremenskih pogojih ter samo podnevi in poleti, ni zmanjšana. Poleg tega Združeno kraljestvo ni dokazalo, da je tveganje zaradi neprisotnosti reševalnih splavov majhno, predlagana enakovredna nadomestitev s plavajočimi napravami za 20 % oseb na krovu pa ni sprejemljiva, ker predvideva, da bodo osebe, ki jo bodo uporabile, v vodi. Na nekaterih območjih, ki jih zajema ukrep, je temperatura morja v opredeljenem poletnem obdobju lahko zelo nizka, v nekaterih primerih dosega le 5 °C.
            
         
               (12)
            
            
               Komisija zato meni, da predvideni ukrepi v zvezi s pravilom III/2.1 iz Priloge I k Direktivi 2009/45/ES niso upravičeni.
            
         
               (13)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Združeno kraljestvo ne sme sprejeti nameravane izjeme od zahteve o „zagotovitvi reševalnih splavov“ v skladu s pravilom III/2.1 iz Priloge I k Direktivi 2009/45/ES za potniške ladje razreda C in D, ki so krajše od 24 metrov, in predlagane enakovredne nadomestitve za ta plovila, v skladu s katero naj bi bila opremljena z reševalnimi splavi za 100 % oseb na krovu in plavajočimi napravami za 20 % oseb na krovu.
   Člen 2
   Ta sklep je naslovljen na Združeno kraljestvo Velika Britanija in Severna Irska.
   
      V Bruslju, 19. decembra 2013
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 163, 25.6.2009, str. 1.